  Туспуктэм: vk.com (УДМУРТ КЕНЕШ official) Майя Бывальцева 16-19 гудырикошконэ Мордовилэн шоркараз Саранскын Россиысь финн-угор калыкъёслэн II форумзы ортчоз. Россиысь выжы калыкъёслэн лулчеберетсылы сӥзем ужрадэ Удмуртиысь но делегаци пырськиз. Со сярысь элькун тӧролэн но кивалтэтлэн пресс-службазы ивортӥз. Оглом форуме Россилэн 35 улосвылъёсысьтыз делегациос вуизы. Удмуртъёслэн нимынызы ужрадэ мер огазеяськонъёслэн азьветлӥсьёссы, кивалтон, дышетон, лулчеберет, иворъёсты вӧлмытон удысысь адямиос пыриськизы. Удмуртиысь делегатъёс кӧня ке ӧръёсъя ивортонъёс лэсьтӥзы. Кылсярысь, Удмурт кун университетлэн Удмурт кылосбуръя, финно-угороведениея но журналистикая институтысьтыз огъя но финн-угор кылтодосъя кафедраысь профессор, кылосбур тодосъя доктор Наталья Кондратьева Россиысь калыкъёслэсь историяя но лулчеберетъя кылёсбурзэс утёнын дышетон сӧзнэтлэн луонлыкъёсыз сярысь малпанъёссэ вераз. «Удмурт Кенеш» огазеяськонлэн тӧроез, Кун Кенешысь лулчеберетъя, туризмъя но йӧскалык политикая ялан ужась ӧрилэн кивалтӥсез Андрей Ураськин калык лулчеберетъя кылёсбурез утён но вӧлмытон ужен тодмтӥз. Ӵектосъёсын ужан сярысь Йӧскалык дышетонъя институтлэн кивалтӥсез Надежда Ураськина, Калыкъёслэн эшъяськон юртсылэн кивалтӥсезлэн воштӥсез Алина Чернова, «Даур ТВ» вотэс-телеканаллэн кивалтӥсез Богдан Анфиногенов, «Куара» огазеяськонлэн ёзчиез Ольга Степанова вераськизы. Форум улсын егитъёслэн ӵектосъёссыя вожвылъяськон но ортчиз. Оглом 36 куриськон вуиз, 11-ез соос пӧлысь вормисьёс луизы. Богдан Анфиногеновез I степенё дипломен пусйизы, «Удмурт выжыкыл»ӵектослэн кивалтӥсез Марина Кунавина кыкетӥ инты басьтӥз. Форум мынон нуналъёсы Саранскысь Шор площадьын кибашлыослэн ярмарказы ужаз. Финн-угор коллективъёс яркыт концерт возьматӥзы. Празднике Удмуртиысь но ансамбльёс вуылӥзы, калыкез тужгес паймытӥз «Айкай» театр. Огъяросси форумлы йылпумъянъёсъя федерал министерствоосы но ведомствоосы, улосвылъёслэн кивалтӥсьёссылы вазиськонъёс дасялозы. Тодэ вайытом, Россиысь финн-угор калыкъёслэн I форумзы Ижкарын ортчиз. Тегъёс: финн-угоркалыкъёс форум удмуртъёс Удмуртия Мордовия  